આ મામલે અમદાવાદની સિવિલ હૉસ્પિટલના ગાયનેક વિભાગના અધ્યક્ષ ડૉ. વિનિત મિશ્રા કહે છે, ‘સ્ત્રીબીજ દાન કરતી મહિલાઓને પણ આઈવીએફ સારવારની જેમ ઇન્જેક્શનો આપવામાં આવે છે. સામાન્ય રીતે મોટી ઉંમરની મહિલાઓ, સ્ત્રીબીજ ન બનતાં હોય તેવી અથવા ઓછાં બનતાં હોય તેવી મહિલાઓ બાળકની ઇચ્છા ધરાવતી હોય ત્યારે તેમને આ પ્રકારે અન્ય મહિલાઓના સ્ત્રીબીજની જરૃર પડતી હોય છે. એ મેળવવા માટે દાતા મહિલાને હોર્મોનનાં ઇન્જેક્શનો આપવામાં આવે છે. જેનાથી સ્ત્રીદાતાના ગર્ભાશયમાં એકથી વધુ સ્ત્રીબીજ તૈયાર થાય છે. આ ઇન્જેક્શનો ઘણીબધી જાતનાં હોય છે. જેમ કે, એચએમજી(હ્યુમન મૅનોપૉઝલ ગોનેડોટ્રોપિન્સ), એફએસએચ(ફૉલિકલ સ્ટિમ્યુલેટિંગ હોર્મોન) વગેરે. રૃ. ૨૦ હજાર સુધીની કિંમતનાં આ ઇન્જેક્શનો ગર્ભમાં રહેલાં સ્ત્રીબીજને મોટું કરવા માટે પણ આપવામાં આવતાં હોય છે. સમસ્યા એ છે કે, વધારે સ્ત્રીબીજ તૈયાર કરવાની લાલચમાં ઘણીવાર દાતાને ‘ઓવેરિયન હાઈપર સ્ટિમ્યુલેશન’ થઈ જતું હોય છે. જેમાં તેનાં પેટ, ફેફસાં અને હૃદયની આસપાસ પાણી ભરાઈ જાય છે. આ સમસ્યા વધુ વિકરાળ બને તો દર્દીની કિડની ખરાબ થઈ શકે છે. જોકે ઓવેરિયન હાઈપર સ્ટિમ્યુલેશનના કારણે કોઈનો જીવ ગયો હોય તેવું અગાઉ મારી જાણમાં નથી. આવું ત્યારે જ બને જ્યારે ડૉક્ટરે દર્દી પ્રત્યે ભારે બેદરકારી દાખવી હોય.’